Nanna Westerby (SF), 2010-04-23:
Statsminister Lars Løkke Rasmussen – eller måske må man kun kalde ham statsministeren – har sagt, at hans søns generation skal forskånes for at kende til begrebet ungdomsarbejdsløshed, og jeg synes jo sådan set, at det er en meget nobel og prisværdi målsætning, vores statsminister har opsat.
Det løb er kørt.
Ungdomsarbejdsløshed er noget, som unge mennesker kender til i dag.
Vi kan konstatere, at indsatsen, på trods af alle de fine initiativer, vi her har hørt om fra regeringen, ikke er tilstrækkelig.
De vedtagne ungepakker, der er, indeholder rigtig mange gode elementer.
Der er også dårlige elementer i ungeindsatsen, som vi bl.a. behandlede i går, f.eks. at man vil fjerne børnechecken fra de familier, hvis unge ikke er i uddannelse, men der er også gode elementer i det – det er bare ikke nok.
Vi har oplevet en stigning i ungdomsarbejdsløsheden fra 7,2 pct. til 12,4 pct.
Det er altså en af de største stigninger i hele EU.
Så indsatsen har ikke løst de helt grundlæggende problemer, der er, nemlig at der er mangel på praktikpladser, så uddannelsesmotiverede unge faktisk forhindres i at komme i gang med en ungdomsuddannelse, at der er mangel på job, så nyuddannede efter endt uddannelse må gå arbejdsløse, og at der er stort frafald på vores uddannelser.
Danmark har heldigvis haft et rigtig lavt udgangspunkt, inden vi gik ind i den her krise, men vi har som sagt haft en af de allerstørste stigninger i ungdomsarbejdsløsheden, og det kræver altså akut handling.
Derfor vil jeg gerne på vegne af indkalderne til forespørgselsdebatten i dag sige, at vi synes, at der skal en helt anden og mere offensiv politik til.
Fra de nyuddannede i byggesektoren til kandidaterne på universiteterne er arbejdsløsheden eksploderet, og derfor burde vi f.eks. sætte skub i byggebranchen ved at tage fat på renoveringer og energiforbedringer af skoler og plejehjem, vi burde skabe job til nyuddannede akademikere, fordi det i længden er rigtig dyrt at lade stå til.
Vi kunne også tage fat på at skabe praktikpladser.
Næsten 8.000 unge mangler lige nu en praktikplads, og det er endda uden at medtage de dimensionerede uddannelser, altså social- og sundhedsuddannelserne, og det er altså de steder, hvor unge ikke engang kommer ind, fordi der ikke er praktikpladser.
Derfor vil vi stille krav til de virksomheder, der udfører arbejde for kommuner, pensionskasser og boligselskaber, om, at de skal tage lærlinge, og vi vil udvide og forbedre skolepraktikken. Så skal vi have flere unge til at tage en uddannelse, og det kræver uddannelsestilbud med kvalitet i.
Lad os få sænket klassekvotienten, sådan at lærerne kan tage hånd om den enkelte elev og modarbejde det frafald, der er.
Så alt i alt skal der nogle helt andre boller på suppen og en helt anden offensiv krisebekæmpelse til.
Derfor skal jeg på vegne af Socialdemokraterne, SF, Det Radikale Venstre og Enhedslisten fremsætte følgende: Forslag til vedtagelse Folketinget konstaterer, at arbejdsløsheden for unge under 25 år er mere end fordoblet inden for det seneste år, og at knap 8.000 unge står uden en praktikplads, bl.a. fordi regeringen har forsømt at iværksætte en beskæftigelsesfremmende vækstpakke med fremrykkede offentlige investeringer i transport, energirenovering, bygningsvedligeholdelse m.v.